Hof beveel KZN om skool by Nkandla te bou | Maroela Media
Nkandla in KwaZulu-Natal. (Skermgreep: Forum Nuus)
Die hooggeregshof in Pietermaritzburg het in AfriForum en die Nkungumathe-gemeenskap in Nkandla se guns beslis en die provinsiale onderwysdepartement beveel om 'n skool te bou wat hy meer as 'n dekade gelede reeds beloof het.
Die burgerregteorganisasie het by die saak betrokke geraak nadat leiers van die Mpungose- tradisionele raad en Nkungumathe-gemeenskap hom om hulp genader het.
AfriForum het reeds verskeie Afrikaanse skole met regshulp bygestaan om gehaltemoedertaalonderrig te help beskerm en glo dat leerders in Nkandla se regte op dieselfde grondslag bevorder en beskerm moet word.
"Dit is 'n skande dat die staat bereid was om miljoene rande aan oudpres. Jacob Zuma se huis in Nkandla te bestee, terwyl kinders in dieselfde distrik moet ly weens 'n gebrek aan toegang tot 'n skool. Hierdie onreg is iets waarteen AfriForum onbeskaamd sal veg," het Alana Bailey, adjunk- uitvoerende hoof van AfriForum, gesê.
Die saak duur al sedert 2016. Woensdag het regter Rashid Vahed in AfriForum en die gemeenskap se guns beslis. Hy het beveel dat die skool gebou moet word én dat die gemeenskap by die beplanning daarvan betrek moet word.
Die departement moet die koste van die aansoek betaal.
Volgens Bailey is Suid-Afrika een van die lande ter wêreld wat die hoogste persentasie van sy nasionale begroting aan onderwys toewys.
"In hierdie omstandighede is dit tragies dat 'n lang hofstryd nodig was om aan hierdie kinders toegang tot 'n basiese grondwetlike reg, naamlik toeganklike onderwysgeriewe, te besorg. Helaas gebeur dit al meer dat kinders pionne in ideologiese speletjies word en só van 'n toekoms beroof word."
Sy het gesê AfriForum en die gemeenskap sal ook die uitvoering van die bevel fyn dophou.
Die departement het reeds in 1996 die Nkungumathe-gemeenskap se aansoek vir 'n hoërskool goedgekeur. In 2006 is die bou van die skool goedgekeur en in 2007 is die skool as Khuba Secondary School geregistreer. Dis egter nooit in 2016 gebou, soos die departement beloof het nie.
Die departement het, nadat AfriForum navraag oor die situasie gedoen het, aangedui dat hy besluit het om nié die skool te bou nie. Die hofsaak het daarna gevolg.
Nkandla, 'n gebied in noordelike KwaZulu-Natal, is sinoniem met die private tuiste van Zuma. Die sogenaamde veiligheidsopgraderings aan sy opstal daar het destyds nagenoeg R247 miljoen beloop en is met belastinggeld betaal.
AfriForum Nkandla onderwys
SA Nasionale Weermag bykans ten gronde
Nog n voorbeeld van die waarde van Afriforum. Baie geluk aan Afriforum, sy vervolgingseenheid en sy personeel.
Daar is al klaar 'n swembad ….
Wat is die leuse in Afrika?" Time is on our Side". Nou of later – so what!!! Hopelik sal die kinders IN JZ se beroemde Brand-poel kan gaan swem! He-he-he
Net nog een van die regering se beloftes om stemme te wen wat gevaal het . Dit wil voorkom of die regering op n kalender werk en nie op n horlosie nie .
Onteien Nkandla SONDER VERGOEDING en skenk dit aan die Nkungumathe gemeenskap om te benut as 'n skool.